text: نئی دہلی،19 اگست۔ یونیورسٹی آف میلبورن کے وائس چانسلر جناب ڈنکن ماسکیل کی قیادت میں آسٹریلیا کےایک پانچ رکنی وفد نے آج نئی دہلی میں معذوریت کے شعبے میں باہمی اشتراک وتعاون کے لئے دونوں ممالک کےد رمیان گزشتہ سال نومبر میں دستخط کئے گئے مفاہمت نامے کے نفاذ سے متعلق امور پر تبادلہ خیال کرنے کے لئے سماجی انصاف اور تفویض اختیارات کے مرکزی وزیر جناب تھاور چند گہلوت سے ملاقات کی۔ وزیر موصوف کے ساتھ اس گفتگو کا محور دونوں ملکوں کے درمیان مفاہمت نامے کے تحت متعدد سرگرمیاں انجام دینا رہا۔ ان سرگرمیوں میں کمیونٹی پر مبنی جامع ترقیاتی پروگرام کا مشترکہ خاکہ تیار کرنا،نیزمعذوریت کے شعبے میں لیڈر شپ ٹریننگ اورتحقیق شامل ہیں۔ دونوں ملکوں کے مابین اس مفاہمت نامے کے تحت بعض مخصوص سرگرمیوں کو انجام دینے کے لئے ایک ایجنسی کے طور پر میلبورن یونیورسٹی کی شناخت کی گئی ہے۔